**СПОРАЗУМ О ПОДСТИЦАЊУ ИНВЕСТИЦИЈА**

**ИЗМЕЂУ**

**ВЛАДЕ РЕПУБЛИКЕ СРБИЈЕ**

**И**

**ВЛАДЕ СЈЕДИЊЕНИХ АМЕРИЧКИХ ДРЖАВА**

Влада Републике Србије и Влада Сједињених Америчких Држава („Стране“);

**Потврђујући** своју заједничку жељу да подстичу привредне активности у Републици Србији које унапређују развој привредних ресурса и производних капацитета Републике Србије;

**Увиђајући** да постизање економских циљева Републике Србије може да се подстакне кроз улагања у приватни сектор;

**Признајући** да Међународна развојна финансијска корпорација Сједињених Америчких Држава, институција Сједињених Америчких Држава за финансијски развој, (у даљем тексту: ДФЦ), може бити од кључне важности за постизање ових циљева кроз капиталне инвестиције, инвестиционе гаранције, осигурања, реосигурања и саосигурања инвестиција, студије о изводљивости потенцијалних пројеката, и специјалне пројекте и програме у циљу подршке посебним ДФЦ трансакцијама:

Договориле су се о следећем:

**Члан 1.**

Коришћени у овом споразуму, следећи изрази имају значења која су овде дата. Израз „**Носилац активности**“ се односи на ДФЦ и било које правно лице наследника, и било ког њиховог заступника. У вези са пројектом на територији Републике Србије, израз „**инвестициона подршка**“ се односи на све капиталне инвестиције, све инвестиционе гаранције, инвестициона осигурања, реосигурања или саосигурања, студије о изводљивости које користе средства и имовину приватних инвеститора за пројекте, и специјалне пројекте и програме за подршку посебним ДФЦ трансакцијама, укључујући али не ограничавајући се само на грантове, које обезбеђује Носилац активности (или, у случају саосигурања, пружају га Носилац активности и једна или више комерцијалних осигуравајућих друштава (појединачно, „**Саосигуравач**“) према уговорима о саосигурању по којима Носилац активности делује у своје име и у име Саосигуравача). Израз „**порези**“ означава све садашње и будуће порезе, дажбине, таксе, царину, накнаде, порезе на имовину, порезе на додатну вредност, друге порезе или накнаде, таксе за регистрацију или сличне таксе, било директне или индиректне, прописане у Републици Србији и све обавезе повезане са њима.

**Члан 2.**

Стране разумеју да су активности Носиоца активности државне природе, те стога:

(а) Носилац активности не подлеже регулисању по одредбама закона Републике Србије који се примењују на осигуравајућа друштва, финансијске организације или на фондове приватног капитала, већ ће, у пружању инвестиционе подршке, добити сва права и имати приступ свим правним лековима сваког таквог субјекта, било домаћег, страног или мултилатералног. Носилац активности неће бити под јурисдикцијом Републике Србије у вези са било којим захтевом који произилази из пружања инвестиционе подршке. Приходи Носиоца активности који произилазе из инвестиционе подршке неће бити предмет заплене или одузимања од стране било ког лица или субјекта. Ништа у овом споразуму не представља одрицање од било каквог имунитета Сједињених Америчких Држава, или њихових агенција или инструмената (укључујући и ДФЦ), према важећем закону.

(б) Носилац активности, сви послови и активности које предузима Носилац активности у вези са било каквом инвестиционом подршком и сва плаћања, било камате, главнице, дажбина, премија или прихода од продаје, ликвидације или располагања имовином или неке друге природе, које Носилац активности врши, прима или гарантује у вези са било каквом инвестиционом подршком, биће изузети од пореза, било да су уведени директно за Носиоца активности или су, на првом месту, плативи од стране других. Ни пројекти који добијају инвестициону подршку, ни улагачи у такве пројекте, неће бити изузети од пореза применом овог члана, под условом, међутим, да свакој инвестиционој подршци буде обезбеђен порески третман који није мање повољан од оног који се даје за инвестициону подршку било којој другој националној или мултилатералној институцији за развој која ради у Републици Србији. Носилац активности не подлеже порезима у вези са било каквим трансфером, сукцесијом или другим стицањем које наступи сходно ставу (в) овог члана или члана 3 (а) овог споразума, али обавезе за порезе које су претходно настале и нису плаћене од стране лица или субјекта које није Носилац активности, у вези са каматама које прима Носилац активности, неће се угасити као последица таквог трансфера, сукцесије или другог вида стицања.

(в) Ако Носилац активности, самостално или са Саосигуравачем, изврши уплату било ком лицу или субјекту, укључујући плаћање у вези са претходном или истовременом куповином хартија од вредности, или користи своја права као поверилац или поверилац суборгације, у вези са било којом инвестиционом подршком, Република Србија ће признати пренос или стицање од стране Носиоца активности и било ког Саосигуравача било којег износа у готовини, рачуна, кредита, инструмената или друге имовине у вези са таквом исплатом или вршењем таквих права, као и сукцесију Носиоца активности и било ког Саосигуравача у односу на било које право, правну исправу, захтев, привилегију или правни основ који постоје или могу настати у вези са тим.

(г) У погледу камата пренетих на Носиоца активности или Саосигуравача или камата коју Носилац активности или Саосигуравач наследи по овом члану, самостално или на други начин, Носилац активности неће захтевати већа права од оних лица или субјеката од којих су такве камате примљене, под условом да ништа у овом споразуму неће ограничити право Сједињених Америчких Држава да у складу са важећим законом поднесу захтев у свом сувереном својству, за разлику од било којих права која имају као Носилац активности у складу са ставом (в) овог члана. Ниједан Саосигуравач неће имати право на бенефиције овог споразума уколико не делује кроз Носиоца активности, или ако његови приходи од камата нису додељени Носиоцу активности.

**Члан 3.**

(а) Износи у валути Републике Србије, укључујући готовину, рачуне, кредите, инструменте или друге облике које Носилац активности (или Носилац активности и било који Саосигуравач) стиче по извршеном плаћању, продаји, ликвидацији или располагању хартија од вредности, или током вршење својих права као повериоца, у вези са инвестиционом подршком за неки пројекат у Републици Србији, добиће на територији Републике Србије третман који није мање повољан за коришћење и конверзију од третмана на који би таква средства имала право у рукама лица или субјеката од којих су таква средства стечена.

(б) Таква валута и кредити могу да се пренесу на било које лице или субјект и након таквог трансфера биће на располагању таквом лицу или субјекту да их слободно користи на територији Републике Србије у складу са њеним законима.

**Члан 4.**

(а) Било који спор између Страна у погледу тумачења или примене овог Споразума или у односу на потраживање, у вези са било којим пројектом или активношћу за које је обезбеђена инвестициона подршка, за губитке проузроковане Републици Србији услед кршења међународног права или вршењем противправних аката од стране Носиоца активности, или за губитке проузроковане Носиоцу активности услед кршења међународног права или вршењем противправних аката од стране Републике Србије, биће разрешени, коликогод могуће, кроз преговоре између Страна. Ако у било ком тренутку једна од Страна сматра да се спор не може решити путем преговора, може да, по истеку 90 дана од достављања обавештења и без обавезе коришћења осталих правних лекова, спор поднесе на обавезујућу одлуку или пресуду арбитражном суду који ће бити основан и функционисаће у складу са ставом (б) овог члана. Спор према овом ставу не укључује успостављање дипломатске заштите за држављанина неке од Страна, осим ако је потраживање пренето на Носиоца активности или када је Носилац активности правни следбеник у складу са чланом 2 (в).

(б) Арбитражни суд који се спомиње у ставу (а) овог члана биће основан и функционисаће на следећи начин:

(i) Осим ако Стране не договоре другачије, арбитражни суд састојаће се од три арбитра, од којих ће свака Страна именовати по једног арбитра, док ће трећи арбитар, који ће бити држављанин треће земље и који ће бити председник трибунала, бити изабран споразумом обеју Страна. Арбитри које именују Стране биће именовани у року од три месеца, а председавајући арбитар у року од шест месеци, од дана подношења спора арбитражном трибуналу. Ако се именовања не изврше у претходно поменутим временским роковима, било која Страна може, у недостатку другачијег договора, да захтева од Генералног секретара Међународног центра за решавање инвестиционих спорова да изврши неопходно именовање или именовања.

(ii) У случају да се уговорне стране не договоре о супротном, арбитража ће се спроводити у складу са UNCITRAL правилима о арбитражи која су на снази на дан кад су захтев или захтеви за арбитражу предати, осим у делу који су Стране измениле овим споразумом.

(iii) Арбитражни суд ће одлучивати о спорним питањима у складу са овим Споразумом и важећим правилима међународног права.

(iv) Одлука арбитражног суда доноси се од стране најмање два члана тог трибунала, у писаној форми и уз образложење разлога на којима је заснована.

(v) Одлука или пресуда арбитражног суда нема обавезујућу снагу, осим између Страна и само у вези са предметним спором. Свака Страна ће поштовати одлуку или пресуду суда и поступити по њој без одлагања.

(vi) Трошкове арбитара и председника арбитражног суда, као и друге трошкове поступка, Стране сносе у једнакој мери. У својој одлуци или пресуди, арбитражни суд може, ако то сматра за сходно, другачије расподелити трошкове и плаћања између Страна, укључујући и да одреди да већи део трошкова буде плаћен од стране једне од Страна.

**Члан 5.**

(а) Овај споразум ступа на снагу на дан када Влада Републике Србије обавести Владу Сједињених Америчких Држава да су испуњене све законске процедуре за његово ступање на снагу.

(б) Ступањем на снагу овог споразума престаје да важи Споразум о подстицању инвестиција између Савезне владе Савезне Републике Југославије и Владе Сједињених Америчких Држава, потписан 21. јула 2001. године у Београду. Свако питање које се односи на подршку ДФЦ пројектима на територији Републике Србије пре ступања на снагу овог Споразума решаваће се по одредбама овог Споразума.

(в) Било која Страна може отказати овај споразум у било ком тренутку достављањем писаног обавештења другој Страни шест месеци пре намераваног датума отказа. Отказ ступа на снагу по протеку шест месеци од дана пријема таквог обавештења. У таквом случају, одредбе овог споразума ће, у погледу инвестиционе подршке која је обезбеђивана док је овај споразум био на снази, наставити да се примењују све док та инвестициона подршка још траје, али ни у ком случају дуже од двадесет и пет година након престанка важења овог споразума.

У потврду чега су доле потписана, од стране својих влада прописно овлашћена лица, потписала овај споразум.

Сачињено у Београду, у два оригинална примерка, на дан 21. јануара 2021. године, на енглеском језику. Текст овог споразума припремиће се на српском језику, који ће се сматрати једнако веродостојним након размене дипломатских нота између страна којима се потврђује његова усаглашеност са текстом на енглеском језику.

За Владу Републике Србије За Владу Сједињених Америчких Држава

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Синиша Мали, Министар финансија Ентони Ф. Годфри, Амбасадор Сједињених

Републике Србије Америчких Држава у Републици Србији